Од јуна 1934. када су се у Венецији први пут састали Хитлер и Мусолини, започело је повезивање фашистичке Италије са нацистичком Немачком. Протоколом од 25. октобра 1936. образована је осовина Рим-Берлин. Следеће године Италија је 6. фебруара приступила Антикоминтерна пакту и, по угледу на Немачку и Јапан, иступила 11. децембра 1937. из Друштва народа, које је Мусолини прогласио главним националним непријатељем Италије. Пакт о савезу потписан је са Немачком 22. маја 1939. (тзв. Челични пакт), а Тројни пакт са Немачком и Јапаном 27. септембра 1940.